Урош Дојчиновић
Урош Дојчиновић (Београд, 1959) српски је гитариста, музиколог, композитор, педагог и публициста.

Дипломирао је класичну гитару на Музичкој академији у Загребу (Р. Хрватска), а потом завршио постдипломске студије, одбранивши два доктората на интердисциплинарним музичким темама на Филолошком и Филозофском факултету.
Дојчиновићева уметничка активност обухвата преко 3000 наступа остварених широм света, велики број радио и телевизијских емисија, више стотина одржаних стручних предавања, мајсторских семинара и учешћа у раду различитих домаћих и међународних жирија.

Објавио је преко 600 стручних радова и снимио више од 60 дискографских издања (ЛП-плоча, музичких касета, ЦД и DVD албума), за различите издавачке куће у Европи, Америци и Азији.

За вишеструко умјетничко деловање награђен је са више од 50 медаља, плакета, диплома и других признања у земљи и свету.

Биографија 
Урош Дојчиновић је рођен у Београду 1959. године. Након средњег општег и музичког образовања (I београдска гимназија Моша Пијаде и СМШ Јосип Славенски) у Београду, основне академске студије је завршио на Музичкој академији у Загребу (Хрватска). Постдипломске студије књижевности завршио је на Филолошком, а потом и Филозофском факултету Универзитета у Београду. Стекао је две академске титуле доктора наука одбранивши два доктората на интердисциплинарним темама у области националне филологије и националне и балканске музичке историје. Усавршавао се у мајсторским класама различитих професора на више интернационалних курсева и семинара. Његова уметничка активност обухвата преко 3000 наступа остварених широм света (солистичких и камерних концерата, музичко-поетских и других програма) и велики број радио и телевизијских емисија. Снимио је више од 60 дискографских издања (LP-плоча, музичких касета, компакт дискова и DVD албума) за различите компаније и објавио преко 500 радова (оригиналних композиција, транскрипција, аранжмана, редакција као и стручних-текстуалних публикација). Често је учествовао у раду жирија домаћих и интернационалних такмичења и конкурса за интерпретацију и композицију и стално је присутан као стручни, музички, предавач и руководилац мајсторских класа и семинара у земљи и иностранству. 
Аутор је прве југословенске историје класичне гитаре и покретач прве едиције дела домаћих композитора за овај инструмент. Креатор је новог плана и програма за класичну гитару Републике Србије, 1987/93. и писац првог српског дидактичко-инструктивног опуса за гитаристе у области камерног музицирања и prima-vista методе са познавањем оркестарске литературе.

Као педагог од 1978. године делује у више музичко-педагошких установа у Загребу (Р. Хрватска) и Београду (Р. Србија), а од 1989. и као гостујући предавач и професор великог броја иностраних образовних институција (музичких конзерваторија, академија, универзитета, итд). 
Редован је професор на Факултету савремених уметности, где предаје на предметима Методологија уметничког истраживања и Техника писања научно-уметничко истраживачког рада. Један је од оснивача и уметнички директор Првог југословенског фестивала класичне гитаре (Зајечар, 86), затим, Мећународне гитаристичке серије GITAFES-а (Смедерево), СОРАБИЈА Међународног фестивала класичне гитаре (Ниш), Међународног фестивала камерне музике OLD GOLD (Ниш), Међународног фестивала музике ВРЊЦИ (Врњачка Бања), као и Savicium Classic Festa (Шабац). 
Такође је оснивач и Председник Yugoslav Guitar Society фондације. 
Редовни је члан Удружења музичких уметника Србије, Удружења композитора Црне Горе, Америчке фондације гитариста, Матице Српске у Новом Саду, Британског удружења гитаристичких педагога RGT, итд.

Стручни је сарадник (писац и музички критичар) иностраних, специјализованих гитаристичких часописа и магазина: Soundboard-GFA (САД), Guitar International и Classical Guitar (Велика Британија), Laute un Gitarre и Concertino-ZUPFMUSIK (Немачка), Les Cahiers de la Guitare (Француска), итд. 
За вишеструко уметничко деловање награђен је са преко 50 различитих медаља, плакета, диплома и других признања у земљи и свету.

Деловао је као културни «Амбасадор са својим инструментом» (The Nation - Малезија, 1992. год.) Дојчиновић је 1992. године промовисан у почасног америчког грађанина.

Позната је Дојчиновићева студиозна монографија о историја гитаре на Балкану. За ову обимну књигу од 400 страница више од 80 процената материјала о развоју гитаре на Балкану аутор је нашао у приватним колекцијама самоуких гитариста. Пре њега развој гитаристичке уметности на Балкану нико није обрађивао. Поред тога Дојчиновић је аутор читавог низа стручних књига, музиколошких студија и чланака.

Музичке књиге 
 Магични свет гитаре, Нота, Књажевац, 1985. 
 Following the Guitar Trails in Yugoslavia, Sorabia (Serbia) 
 Тријумф гитаре, Никшић, Unirex, 1994. 
 Тајна гитаре, ДКСГ, Београд, 1996. 
 Први гитаристички кораци (Guitar Method), Деметра, Књажевац, 1995. 
 Sight-reading & Orchestral Literature for Guitarists, Нота & Прометеј
 Антологија музике за гитару у Србији, Прометеј, Нови Сад, 1996.
 Антологија музике за гитару у Црној Гори,PrоАrte, Никшић, 1996. 
 Guitar Compositions from Yugoslavia ( 6 Volumes), Syukhtun Editions (Sweden)
 Ivan Padovec – The Complete Solo Concert-Guitar Works, Syukhtun Editions (Sweden) 
 The Guitar in Balkans: A History,2001 (USA) 
 Гитара на Балкану, Просвета, Београд, 2012.

Награде 

 2020: Награда Браћа Карић

Званична презентација 
Homepage

Референце

Спољашње везе 
 Biography at Mel Bay
 History of the Guitar in Former Yugoslavia (by Prof. Uroš Dojčinović)
 Music School "Josip Slavenski"  (employee page)

Рођени 1959.
Музичари из Београда
Српски гитаристи‎
Српски музичари
Музичка терминологија
Српски публицисти
Српски музички критичари
Добитници Вукове награде